Reunion-wrak: Nóg ŉ vliegtuigdeel spoel uitDie wrakstukke wat gevind is. Foto: Reunion 1ere via AP ŉ Tweede wrakstuk, wat vermoedelik deel was van ŉ vliegtuig, het op Reunion, ŉ eiland in die Indiese Oseaan, uitgespoel. Maroela Media het vroeër berig ŉ deel van ŉ vlerk, wat vermoedelik deel was van Malaysian Airlines se vermiste vliegtuig, vlug MH370, het Woensdag uitgespoel. Die tweede voorwerp, vermoedelik die deur van ŉ vliegtuig, is net suid van St Denis gevind. Daar is glo vreemde skrif op die wrakstuk en moontlik ook ŉ illustrasie, berig BBC. Die vliegtuig, met 239 persone aan boord, het in Maart 2014 tussen Kuala Lumpur en Beijing verdwyn. Die eerste deel wat uitgespoel het, is na Toulouse in Frankryk gestuur, waar ondersoekbeamptes sal bepaal of dit wel deel was van MH370. Die wrakstuk is vermoedelik ŉ vlerkdeel van ŉ Boeing 777, dieselfde tipe vliegtuig as die een wat verdwyn het. Beamptes begin Woensdag met hul ondersoek. Lees alle vorige berigte oor Vlug MH370 op Maroela Media.